**Новите отговорности на общините**

**по измененията в Закона за пътищата от 2021 г.**

1. **Процедури по управление безопасността на пътната инфраструктура**

Управлението на безопасността на пътната инфраструктура, според чл.36б, ал.1 от Закона за пътищата (ЗП) включва провеждането на следните процедури:

• цялостна оценка на безопасността на пътната мрежа;

• оценка на въздействието върху пътната безопасност;

• одит за пътна безопасност;

• целенасочени инспекции за пътна безопасност;

• периодични инспекции за пътна безопасност.

Пътищата от първи, втори, трети клас и общинските пътища, които:

– **не са финансирани от Европейския съюз;**

* **са с нисък риск за безопасността на движението**.

могат да бъдат изключени от посочените процедури.

Пътищата, които са част от **трансевропейската пътна мрежа, не могат да бъдат изключвани.**

1. **Задължения на администрациите, управляващи пътя:**

Администрациите, управляващи пътя, следва да изготвят и изпълняват планове за:

• цялостната оценка на безопасността на пътната мрежа;

• целенасочените инспекции за пътна безопасност;

• изпълнение на преки коригиращи действия, чиято ефективност подлежи на оценка не по-късно от една година, считано от датата на изпълнението им (чл.36б, ал.8 от ЗП).

Изброените задължения ще бъдат регламентирани чрез Наредба за процедурите за управление на безопасността на пътната инфраструктура, съгласно чл. 36б, ал. 9 от Закона за пътищата (ЗП). За създаване на Наредбата е сформирана работна група. В новия нормативен документ трябва да бъдат регламентирани:

• обхватът;

• съдържанието;

• условията;

• редът за извършване на всяка от петте процедури (чл.36б, ал.9 от ЗП).

1. **Цялостна оценка на безопасността на пътната мрежа**

С тази оценка ***се определя рискът от настъпване на пътнотранспортни произшествия (ПТП) и на последствията от тях***. За основа на оценката служат:

• *визуален оглед* на проектните характеристики на пътя. Той може да се направи на място или чрез съвременни електронни средства.;

• *анализ на участъци от пътната мрежа*, които са ползват повече от 3 години и в чийто обхват са настъпили определен брой ПТП, съпоставени с интензивността на движението.

Извършва се минимум един път на пет-годишен период със съдействие на администрациите, управляващи пътя (чл.36б от ЗП), като всички участъци от пътната мрежа се подреждат в три категории в зависимост от тяхното ниво на безопасност.

Въз основа на цялостна оценка на безопасността на пътната мрежа, извършена за периода до 2024 г. и с оглед на определяне на нуждите от последващи коригиращи действия, всички участъци от пътната мрежа предстои да бъдат класифицирани в категории. Примерни категории биха могли да бъдат: отлично състояние; добро състояние; задоволително състояние; незадоволително и лошо състояния.

Данните за цялостната оценка могат да се разделят на групи и съдържат приблизително следното:

1. ***Обща информация***: вид и клас на пътя; дължина на пътя; вид на района (населено, извън населено място); гъстота на точки за достъп до имоти – брой точки на километър; наличието на локални платна за достъп до имоти; наличие на забавителен и/ или ускорителен шлюз за достъп до имоти; наличието на дълготрайни ремонтни работи, за които е необходимо въвеждане на временна организация на движението (ВОД); наличието на площадки и крайпътни търговски обекти за обслужване на пътуващите;
2. ***За интензивността на движението****:*реално броене на МПС или данни от администрацията с отчитане на сезонността; състав на автомобилното движение – смесено (леки автомобили – ....%, товарни автомобили – ....%; мотоциклети – ....%, и т.н.); интензивност на движението на пешеходци и на велосипедисти – реално броене и отчитане на наличните пресичания на пътното платно.;
3. ***За пътнотранспортните произшествия****:*броя на ПТП; времето на настъпване на ПТП; мястото на възникване на ПТП; причините за настъпване; вида на ПТП; метрологичните условия; състоянието на пътната настилка; броят на пострадалите – загинали и ранени; вида на участниците в ПТП; получените материални щети и други специфични характеристики за съответните произшествия;
4. ***За скоростта, наличните системи и зони****:* ограниченията на максимално допустимата скорост; реалната скорост на движение; наличието и вида на средствата за успокояване на движението; наличието на интелигентни транспортни системи и вида им; зоните, в които е възможна внезапна поява на деца на платното за движение и тяхното сигнализиране (детска площадка, спортни съоръжения, училища, читалища, детски градини и др. подобни);
5. ***За елементите на пътя****:* геометричните характеристики на хоризонталните и вертикални криви (радиуси, максимални и минимални напречни наклони) и на правите пътни участъци (дължини, надлъжни наклони); напречните профили в правите и кривите участъци от пътя (габарит, напречни наклони, вид на банкетите и др.); осигурените разстояния за видимост;
6. ***За крайпътното пространство****:* зоната за безопасност (ЗБ) – наличието на неподвижни препятствия в зоната за безопасност (стълбове на елекртопреносната мрежа, крайпътни дървета, различни конструкции и др.); на ограничителните системи за пътища и т.н.;
7. ***За пътните съоръжения****:* наличието и броя на мостовете и тунелите, както и информация за тях (дължина, габарит, сигнализация, обезопасяване); рекламните съоръжения и обезопасяването им.
8. ***За пътните кръстовища и възли****:* вида и начина на регулиране; наличието на отделни ленти за завиване; интензивността на движението по направления и посоки; осветеността; наличието на ЖП-прелези (охраняеми/ неохраняеми, регулирани със светлинни сигнали, звук или прелезопазач);
9. ***За поддържането на пътя****:* състоянието на пътната настилка (коловози, пукнатини, пропадания, дупки); коефициента на сцепление на пътната настилка; състоянието на банкетите (растителност, разлика в нивата с платното за движение, напречен наклон); състоянието на отводнителните съоръжения (растителност, замърсяване с отпадъци и земни маси, наличие на отводнителни системи в нулеви точки с нулев наклон); състоянието на пътната сигнализация (пътни знаци, пътна маркировка и светофарни уредби); наличието на растителност, представляваща риск за безопасността на движението – например ограничава видимостта; състоянието на ограничителните системи за пътища;
10. ***За инфраструктура и съоръженията за уязвимите участници в движението****:* наличието на инфраструктура за движение на велосипеди и техния вид (велосипедни алеи, велосипедни ленти, други); предпазни парапети за пешеходци, водещи ги по пътя на придвижване; наличието на тротоар или съоръжение за пресичане на пешеходци (подлези, надлези); наличието на алтернативни маршрути за пешеходци и велосипедисти при липса на инфраструктура за тяхното движение;
11. ***За интелитентните транспортни системи****:* наличието на видеонаблюдение и на центрове за управление на движението; наличието на метеорологични станции и устройства за проследяване на пътните условия; механизмите за съобщаване на условията за движение по пътя на неговите ползватели с цел предотвратяване на ПТП и други инциденти;
12. ***За организацията на движението****:*съответствието между различните елементи на пътната сигнализация; възможности за дублиращи пътища.
13. **Оценка на въздействието на пътната безопасност**

С оценката на въздействието върху пътната безопасност се извеждат и показват ***въздействията на нов път или на съществено изменен съществуващ път върху безопасността на пътната мрежа***.

Тази оценка се извършва задължително на етап планиране преди одобряване на инвестиционните проекти за пътна инфраструктура.

1. **Одит на пътната безопасност на инфраструктурата**

Одитът представлява независима, подробна и систематична ***проверка на техническата безопасност на техническите характеристики*** и се извършва от един или повече одитори по пътна безопасност (чл.36г).

Одиторът трябва да отговаря на редица изисквания, като:

• минимум 5 опит в транспортното строителство (проектиране, изпълнение, експертна, контролна, преподавателска, научно-изследователска или развойна дейност);

• професионална квалификация „строителен инженер“;

• сертификат за професионална квалификация, проведена от висше училище, удовлетворяващо определени изисквания; застраховка „професионална отговорност“.

С тези изисквания се цели одитът да бъде изготвян от наистина квалифицирани за целта специалисти.

Регистър на одиторите е публичен, със свободен достъп до него и се води в Държавна агенция „Безопасност на движението по пътищата“ (ДАБДП).

Одитът се извършва задължително при *следните етапи на устройствено планиране*:

• преди съгласуване и одобряване на идейния проект;

• преди съгласуване и одобряване на техническия/работния проект;

• непосредствено след подписване на констативния акт по чл. 176, ал. 1 от Закона за устройство на територията (ЗУТ);

• при началната експлоатация на пътя.

Одиторът за пътна безопасност проверява дали проектните характеристики на съответния инфраструктурен проект отговарят на изискванията за пътна безопасност на всеки от изброените по-горе етапи. Одиторът изготвя доклад при открити опасни характеристики на проекта или характеристики, превърнали се в критични, а възложителят отговаря за отстраняването на тези две групи характеристики. Наличието на опасни или критични характеристики е основание за одобряване на проектите и за въвеждане на съответния обект в експлоатация по реда на ЗУТ.

1. **Целенасочена инспекция за пътна безопасност**

Целенасочената инспекция ***е независимо обследване на път или част от път за установяване на опасни условия, недостатъци и проблеми, свързани с всички негови елементи***, увеличаващи риска от произшествия и наранявания.

Констатациите от целенасочената инспекция са основание за администрацията, управляваща пътя, да предприеме съответните коригиращи мерки и се правят:

• след задължителен оглед на място;

• от експертни екипи, включващи в своя състав най-малко един одитор по пътна безопасност.

Целенасочените инспекции следва да се извършват за участъци с влошени условия за движение и при концентрация на пътнотранспортни произшествия.

1. **Периодична инспекция за пътна безопасност**

Периодичната инспекция представлява ***проверка на характеристиките и недостатъците на пътя, налагащи дейности по поддържането на пътя*** във връзка с безопасността на движението.

Периодичните инспекции за общинските пътища се извършват от общинските администрации най-малко веднъж годишно (чл.36м, ЗП). Добре е тези инспекции да се правят 2 пъти годишно – пролетно и есенно време, а при необходимост и по-често. Не е задължително те да се правят от сертифицирани инспектори.

За републиканските пътища регламентът е категоричен – периодичните инспекции следва да се правят 2 пъти годишно от Агенция „пътна инфраструктура“ (АПИ).

Тази повтарямост на периодичните инспекции е съобразена с ролята на съответната пътна инфраструктура – републиканска и общинска, и с изискването за осигуряване на нейната безопасност.

**Отговорности на общините**

**съгласно Закона за движението по пътищата (ЗП)**

Още ***от 2002 г.*** на ***стопаните на съответните пътища*** са вменени задълженията:

• да поддържат пътя в изправно състояние;

• да сигнализират незабавно наличните препятствия по пътя (внезапно възникнали и/ или пла­нирани от определени дейности);

• да отстраняват препятствията по пътя във възможно най-кратък период;

• да не предоставят за ползване части от тротоарите на трети лица, ако с това ще се затрудняват участниците в движението. Изисква се осигуряването на минимум 2 метра за преминаване на пешеходците (чл.167, ал.1, ЗДвП).

След ***2007 г.*** с допълнения през 2009 г. ***службите за контрол***, ***определени от собствениците или администрациите***, управляващи съответните пътища ***извън населените места***, са задължени да контролират състотоянието и изправността на:

• пътната настилка;

• пътните съоръжения;

• средствата за сигнализация на пътя и маркировка.

***Службите за контрол***, ***определени от кметовете на общините***:

• *след* ***2002 г.*** с изменения през 2006 г. контролират спазването на изискванията на Закона за управление на отпадъците;

• след ***2004 г.*** регистрират ППС с животинска тяга;

• след ***2011 г.*** с допълнения през 2015 г., следва да ползват техническо средство за принудително задържане на пътното превозно средство (ППС), за което не е заплатена дължимата цена за паркиране;

• след ***2007 г.*** с допълнения през 2020 г. ***в населените места*** контролират:

* изправността и състоянието на пътната настилка, пътните съоръжения, пътната маркировка, средствата за организация и регулиране;
* спазването на правилата за паркиране от водачите на пътни превозни средства;
* спазването на правилатаза движение от пешеходците;
* спазването на правилата за движение от водачите на индивидуални електрически превозни средства, движещи се по велосипедна инфраструктура;
* правилното използване на алармените инсталации, монтирани в ППС**.**

Всички изброени законово вменени задължения на стопаните на пътища/ администрациите, които ге управляват, както и тези на посочените контролни органи влияят в една или друга степен върху новото на безопасност по съответните пътища.

------------------------------------------------------------------------------------------------- **Представеното по-долу НЕ СЕ ИЗИСКВА ОТ ТЕМАТА И НЕ СЕ ВКЛЮЧВА В ЛЕКЦИЯТА, а е допълваща информация!!!!**

**Контрол на общините**

При изпълнение на своите задължения съгласно Закона за местното самоуправление и местна администрация, следва да се предостави на общините правна възможност за осъществяване на контрол по изпълнението на актовете на общинския съвети на кмета на общината свързана с опазване на обществения ред, общинското имущество организацията на движението и установяване на административни нарушение на правилата за движение по пътищата.

**Закон за местното самоуправление и местна администрация**

C решение на общинския съвет общината може да създаде звено за контрол по изпълнение на актовете на общинския съвет отнасящи се за опазване обществения ред, опазване на общинското имущество и организацията на движението по пътищата.

Служителите осъществяват контролна и АНД на територията на общината в униформено облекло, като са преминали обучение в МВР.

При изпълнение на служебните си задължения, могат да изискват документи за самоличност необходими за изготвянето на административни актове след установяване на нарушения. Задължени са да уведомят службите на МВР, когато при изпълнение на служебните си задължения се е наложило да ограничат правото на свободно придвижване на лице.

***Предложения за допълнение към ЗДвП***

5. за установяване на нарушения на правилата за движение по пътищата могат да използват изградени или управляване от тях АТСС, заснемащи и записващи датата, точния час на нарушението, регистрационния номер на превозното средство.

6. обозначават местата за контрол по спазване на правилата на всички участници в движението от всички участници в движението, като поставят пътни знаци и техника за видеонаблюдение.

7. обозначават, чрез поставяне на пътни знаци, оповестяват в интернет страницата на съответната община участъка от пътя в който се извършва контрола с АТСС.

Във връзка с установяването на нарушения на правилата за движение по пътищата чрез АТСС, заснемащи или записващи, датата, точния час на нарушението и регистрационния номер на превозното средство, на общините се предоставят необходимите данни от информационните фондове на МВР.

Предоставя се възможност на общината да издава електронни фишове за установените с АТСС нарушения.